khistorydata/jeongjo-sjw-relations huggingface dataset:
정조 1년
大司諫金普淳疏曰。伏以臣病伏垂死之中。忽伏承薇垣除旨。當此合辭方張之日。豈不知竭蹶趨承。粗伸沐浴之義。而第臣一疾。自去年秋。至于今八箇月。而諸般症形。去益危惡。眞元已爍。神昏而氣促。形骸僅存。肉脫而骨立。雖於房闥之間。不能運動。長時床褥之上。便一僵尸耳。如右病狀。卽通朝之所共知。而選部之必以臣。擬議於今日者。臣莫曉其故也。臣若有一分可强之執。則旣叨言責之地。又値懲討之時。愚憤所激。固當顚倒之不暇。而欲起還仆。無望自力。天牌之下。不得不坐犯違傲。恭俟嚴誅。聖度天大。罰止問備。臣於是。措躬無地。直欲循墻而不可得矣。惶蹙感激。宜卽變動。而百爾自量。以此病情。實無承膺之路。臣罪至此。益無所逃。伏乞聖慈。特垂矝憐。亟遞臣職仍治臣罪。以肅朝綱。以安私分。不勝公私幸甚。臣於一縷未泯之前。猶有一段秉彝之心。旣不能登陛請討。玆敢力疾搆疏。以效春秋討亂賊之義焉。噫。爲今日凶逆之根柢者。啓能是已。蓋其天生性行。麤狂陰譎。平生伎倆。猜剋俚辱。而盜竊山林之名。便作逋逃之藪。厚麟綢繆之謀。啓能實主張之。簡恒妖慝之計。啓能實指揮之。以大北之論而慫慂者啓能也。倡追崇之說而恐動者。亦啓能也。流入醴酒之說。作爲脅持之資。自謂國洞之世。可占相府之尊云者。其排布設計。節節凶慘。至於起舞一款。尤可見其凶肚逆腸。負此罪惡。其可一日容貸於覆載之間哉。噫嘻。凶逆之根柢旣得。而當施之王章不加。則其將國不國矣。殿下有何持疑諸臣之請耶。如許劇賊。決不可以荐棘而止。夬揮乾斷。亟從合辭。以洩神人之憤焉。抑臣又有萬萬痛駭者。啓能之罪犯。不待前諫長李義翊之疏。一世共憤。萬口喧傳。渠亦有耳。寧有不聞之理。且況渠罪。渠自知之。渠何敢以常人自處。而今番大小科場。使其子侄。肆然冒赴。其侄履海。參大科初試。其子信海。則參小科會試。雖以此一事推之。其無嚴無忌憚。亦可見矣。臣謂其子信海。爲先拔去原榜中。斷不可已也。噫。金相翊之罪。可勝誅哉。其腸肚相連者。誰也。聲氣相接者。誰也。而凝聚經營者。何事也。固結排布者。何事也。在渠叵測之情跡。已臚列於前諫臣申應顯之疏。塗人耳目。昭著無餘。伏想聖明。亦有所洞燭者矣。初不明正其罪。出補外邑。使之晏然臨民。固已失太寬。而今番鶴南之說。至發於臺啓之後。尤不可無請罪之擧矣。臣雖在奄奄垂盡之中。側聽者屢日。而三司諸臣。無一人言之者。臣未知有何商量於其間而然歟。雖以李義翊言之。旣發其端而不討其罪。臣不勝其慨然也。此而置之。則似此凶慝之徒。將無以懲畏。臣謂德川郡守金相翊。亟施絶島定配之典。斷不可已也。臣無任祈懇之至。省疏具悉。啓能事。爾疏旣曰。不待前諫長之疏。而一世共憤云爾。則爾之叨是任。凡幾次矣。未聞一言半辭之論及啓能者。今乃責備於發論之人。歸咎於三司之臣。眞所謂恕己則昏者也。至於信海拔榜事。科事逆案。本不干涉。則爾何爲此無於法之請。以啓無窮之弊乎。
정조 1년
丁酉四月十七日。記事官姜彙鈺。義禁府。以彌串前僉使金應鉉軍餉居末罪。刑推得情。何如。啓目。傳曰。除刑推議處爲良如敎。
정조 1년
丁酉四月十七日辰時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間。聖體。若何。上曰。一樣矣。上命奏公事。仍命書判付。國榮曰。今日有晝講之命。而玉堂皆闕直。尙不入來云矣。上曰。晝講時刻不遠。玉堂牌去來催促。賤臣承命出傳。上曰。晝講時刻。以辰初初刻爲之。仍命退。諸臣以次出。
정조 1년
丁酉四月十七日辰時。上御興政堂晝講。詣臺臺臣。同爲入侍時。知事洪樂純。特進官李在簡。參贊官鄭民始。侍讀官李在學。檢討官尹尙東。假注書柳孟養。記事官徐龍輔金勉柱。宗臣鶴林君焴。武臣許冥。掌令安鼎大。以次進伏訖。上讀前受音。自三月公會齊侯。止見其罪矣。在學讀。自夏四月取郜大鼎。止待四夷之道矣。上讀新受音訖。在學曰。取郜大鼎。納于太廟。廟卽周公之廟也。以寵賂之物。納諸周公之廟。非禮甚矣。此與昨日進講史記中。汲黯諫天馬歌之用於宗廟而帝不聽者。略相同矣。漢武魯桓。亦豈不知其非禮。而不能從臣下之諫者。專由私慾所蔽也。況此郜鼎。卽隣賊之行賂者。而桓公不能致討。乃反受賂。故胡氏亦以爲寵賂之行。保邪廢正。凡賄賂之弊。其流甚大。雖以後世末弊言之。賂門大開。以私蔑公。京外之獄訟。或因此而低仰。官長之刑賞。或由是而輕重。種種貽害之端。不可一二計矣。許多痼弊。雖難一朝痛革。而救弊之本。則不出於懲貪之典。方當殿下一初之政。懲墨之聖意。固已欽仰。而伏願益明贜法。終始勿弛焉。上曰。所奏是矣。尙東曰。本文曰。莫大於理。莫强於信義。凡事之是者爲理。而曰言忠信。行篤敬。雖蠻貊之邦可行。又曰。信義立於天下。此皆本之於人主一心。而人主一心。爲萬化之源。苟可以循天理而惇信義。則小固可以敵大。弱固可以敵强。何患乎自守其國。而何懼乎荆楚之大乎。雖以已然之事論之。周家文武之化遠矣。而信義之一脈猶存。故亦能服使諸侯。至于宣王。蓋嘗命將南征。而東遷之後。所謂區區一脈之信義。亦不能保有。則楚乃僭號稱王。憑陵江漢。彼鄧與蔡。固不足論。而鄭則以王室懿親。亦爲之服役。此所以信義亡而親戚反之。聖人此書。蓋傷之之意也。伏願聖上。於此一段。三復致意焉。上曰。所陳好矣。上曰。經筵亦陳文義。樂純曰。玉堂已奏。別無可達者。而春秋大指。卽明天理正人心也。郜鼎納廟之事。胡氏以爲敎之習夷狄禽獸之行。大抵人君。不得明理正心。故其所習。自歸於夷狄禽獸之行。是故。聖人不獲已作是書。殿下位在君師。以明天理正人心。爲急先務焉。上曰。所奏甚好矣。在簡曰。莫大於理。莫强於信義云者。其義好矣。理信義三字。上下工夫。則朝廷擧措得宜矣。民始曰。玉堂經筵盡奏。更無達矣。上曰。丕闡堂墻垣。盡築之乎。在簡曰。然矣。上曰。於卿。可謂事業矣。樂純曰。此後則科時省費不少矣。上曰。月三講巡題爲之乎。在簡曰。廢已久矣。而月三講。則似不有益矣。民始曰。一月三講。則雖未知大有益。此亦猶賢乎已矣。上曰。戶判所見。何如。樂純曰。兩說皆有意見。而月講若着實爲之。則或有一半分利益之道。勝於不爲也。上曰。陞學每於歲末。合而爲之。此亦非古例也。大抵陞學之設置。戶判則何以知之乎。樂純曰。陞學爲今第一痼弊矣。當初設立之法意則甚好。擇其賢德之人。爲師儒之長。設講討論考其勤慢。以爲美制矣。中葉以後。此法漸廢。以詩賦之文。取捨其優劣。以成浮薄之習。人皆以得失相關。此朱子所謂以利敎之者也。上曰。陞學若罷之。則爲士者似抑鬱矣。樂純曰。今不可猝然變通。而誠可悶然者矣。上曰。圓點何以知之。樂純曰。古則使多士。處之賢館。食其飯而學其師。故大有益矣。今則希覬觀科。以充其器數爲能事。亦一無益之事矣。爲今日第一急務。正士風也。在簡曰。適因言端。敢此仰達矣。尊經閣書冊。無一見存。事極寒心。年前因館儒所懷。各道所在冊子。印送本館事。已有成命。而諸道全不擧行。至於嶺南之四書三經。亦不印送。事極未安。更爲出擧條申飭。使之依前成命。卽速印出上送之地。何如。上曰。依爲之。出擧條在學曰。法講何等體重。而宗臣每相推諉。不卽入來。雖以今日言之。詣閤習講之後。屢次催促。晩始來到。事體所在。誠甚駭然。今日推諉不入來宗臣。捧現告罷職。何如。上曰。依爲之。出擧條鼎大曰。請大靜縣爲奴罪人金壽賢。依律處斷。措辭見上上曰。不允。請黑山島荐棘罪人述海。拿鞫嚴問得情。措辭見上上曰。不允。請罷乙未五月庭試榜。措辭見上上曰。不允。請爲奴罪人河翼龍金重得。亟命王府。拿鞫得情。快正王法。措辭見上上曰。不允。請梁山郡定配罪人錫達。依律處斷。措辭見上上曰。不允。請削黜罪人金漢耆。亟施竄配之典。措辭見上上曰。不允。請南海縣竄配罪人金載順。亟令王府。拿鞫嚴問。措辭見上上曰。不允。鼎大曰。李潭以一種麤戾之氣。稟萬古陰黠之性。跡其平生。唯利是趨。若論厚賊之死黨。潭實爲魁。締結凶逆。濁亂一世。求之往牒。莫潭若也。不幸顯戮未加。陰誅先及。致令死於牖下。國人之憤痛。至今益激。若其罪惡。前後三司諸臣。臚列無餘。而擧其大體而言之。以厚謙之血黨。南絳老李迪輔。劾之於前。李義翊鄭一祥。發之於後。若使潭生存於覆載之間。則養厚泰淵之律。渠焉得獨逭乎。今當化理淸明之日。如此大奸巨慝。不可以旣骨而不論。向來追削之請。終靳兪音。雖出寬貸之聖意。此不嚴懲。無以戢凶徒而勵末俗矣。請故判書李潭。亟施追削之典。上曰。亟停勿煩。上曰。宣傳官。入侍。出榻敎上曰。正言趙時偉。副校理沈念祖。吏曹正郞李秉模。御史治裝。出傳敎宣傳官具明謙柳晦源進伏。上曰。承傳宣傳官。無論城內城外。抄擇修整事。曾已下敎矣。何以爲之乎。明謙對曰。未及修整矣。上曰。飭敎之下。焉敢遷延乎。命書傳敎曰。行首宣傳官。則事在除拜之前。故雖不處分。至於掌務宣傳官。不特向者奏對回互。莫重定式。全不敬謹。宣傳官柳晦源汰去。上曰。御將。入侍。出榻敎御營大將具善復進前。上曰。元陵補土。畢役而來乎。善復對曰。補土畢役後。鋪磚濬池等役。盡爲之矣。上曰。補土處。日後無頹沙之患否。善復曰。新役處堅築。故無頹圮之慮。而諸陵崗脊。年年自有修補處。而此則以陵官之力。不可爲之矣。上曰。何以則爲好乎。善復曰。楊州牧有陵役廳。故凡係陵役器械。自此廳進排。以此廳所入財穀。付之陵所。以爲隨頹隨補。事甚便當。下詢大臣處之。似好矣。上曰。卿問于大臣後。次對時更奏。可也。命退去。諸臣以次出。
정조 1년
丁酉四月十七日午時。上詣孝明殿。晝茶禮親奠入侍時。左承旨李亨逵。右承旨李義翊。左副承旨鄭民始。右副承旨徐有防。同副承旨李鎭衡。假注書李兢淵。記事官徐龍輔金勉柱。以次侍立。上具衰服。自齋室詣孝明殿行晝茶禮。儀註上同還入齋室。諸臣退出。
정조 1년
丁酉四月十七日未時。上御尊賢閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。適見政院日記。則昨年上謚進香等事。皆不載錄。記注之多有脫落可駭矣。國榮曰。日記將爲後考。而落漏者甚多。不可不更爲修整矣。上曰。藥房提調。入侍。賤臣承命召入。藥房提調徐命善進前。上曰。今番會試之科場頗嚴。榜眼甚公。皆卿之力也。深庸嘉尙。命善曰。科場之嚴。實是自上申飭之效。而至於考劵。則素乏試鑑。安知無遺珠之歎乎。上曰。今則本職旣解。專意於將任。俾有修擧之效好矣。仍命退。諸臣以次出。
정조 1년
行都承旨洪國榮藥院直。行左承旨金魯鎭坐。右承旨李亨逵傳旨未下。左副承旨鄭象仁坐。右副承旨兪彦鎬坐直。同副承旨李鎭衡坐直。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
大駕詣昌德宮後。政院玉堂藥房。口傳問安。答曰。知道。
정조 1년
延福殿展拜罷後。政院玉堂藥房。口傳問安。答曰。知道。
정조 1년
傳于李鎭衡曰。都承旨。入侍。
정조 1년
以司諫林蓍喆。獻納朴宗來。正言趙時偉等牌不進罷職傳旨。傳于李鎭衡曰。禁推。
정조 1년
有政。吏批。行判書鄭弘淳進。參判沈履之進。參議未議未差。右承旨李亨逵進。以李謙彬爲司諫。呂善亨爲獻納。金翊休爲正言。兪漢炅爲刑曹正郞。金尙選爲繕工奉事。金魯鎭鄭象仁爲承旨。
정조 1년
傳于兪彦鎬曰。兵曹參議有闕代。口傳差出。待下批牌招察任。
정조 1년
吏曹口傳政事。以鄭民始爲兵曹參議。
정조 1년
吏曹口傳政事。兵曹參議徐有元。參知鄭民始。
정조 1년
傳于兪彦鎬曰。同副承旨。入侍。
정조 1년
李鎭衡。以禮曹言啓曰。卽接四館所牒報內。丙申二月十五日殿講居首幼學金麟采。同年十一月二十四日黃柑居首進士鄭啓淳。丁酉正月初四日儒生製述居首進士李百亨。同日殿講居首幼學李升運。直赴殿試事。曾已命下。今番增廣文科殿試時。啓稟許付云矣。金麟采鄭啓淳李百亨李升運等。依例許付於今此增廣文科殿試。何如。傳曰。允。
정조 1년
鄭象仁啓曰。明日王大妃殿惠慶宮問安。何承旨進去乎。敢稟。傳曰。右副承旨進去。
정조 1년
又以兵曹言啓曰。直赴殿試人別武士金遇秋等一百三十二人。依例許付於明日殿試之意。敢稟。傳曰。知道。
정조 1년
又以御營廳言啓曰。各軍門中日試射時沒技人。別單書入。已有前例矣。今四月十七日中日時。本廳哨官出身元宇鎭。片箭邊三中沒技。依例別單書入之意。敢啓。傳曰。知道。
정조 1년
兪彦鎬。以訓錬都監言啓曰。今此昌德宮擧動時。內外入直。依時御所例。擧行事。命下矣。金虎門軍一百名。弘化門軍一百名。永肅門局出身四十五人。南營馬軍五十名。集春營軍五十名。廣智營軍五十名。各其將官。率領入直。而還宮後。撤罷之意。敢啓。傳曰。知道。
정조 1년
鄭象仁。以文試所監試官言啓曰。朝者。以軍門油幕。依擧子數排置後。及時開場之意。自試所草記蒙允矣。禁御兩營則纔已擧行。而都監則只以無竹之油芚四十餘件。晩始來納。屢次催督。終不加送。日勢過午。將有侵暮設場之慮。故不得已油幕不足之數。則許入雨傘。仍爲開場。而成命之下。都監之若是慢忽。其在事體。誠極寒心。當該大將。從重推考。次知將校。令攸司科治。何如。傳曰。允。
정조 1년
又以兵曹言啓曰。依傳敎。禁漏官鄭德基黃載中辛瑛全翊喆等。各決棍十五度之意。敢啓。傳曰。知道。
정조 1년
又以兵曹言啓曰。依傳敎。禁漏使令金國興。決棍十度之意。敢啓。傳曰。知道。
정조 1년
丁酉四月十八日。記事官姜彙鈺。刑曹罪人吳孫興。踢殺趙貴贊節次。旣已承服。依例結案後。稟處何如。啓目。傳曰。依允。
정조 1년
刑曹罪人奴金伊。踢殺林尙輝節次。旣已承服。依例結案。取招後。稟處。何如。啓目。傳曰。依允。
정조 1년
刑曹馬牌偸竊罪人尹起莘。旣已箇箇承服。依例結案取招後。稟處。何如。啓目。傳曰。依允。
정조 1년
刑曹御寶僞造罪人金奉鎭。今又承服。依例結案取招後。稟處。何如。啓目。傳曰。依允。
정조 1년
丁酉四月十八日辰時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間。聖體。若何。上曰。一樣矣。上曰。武科殿試。軫念武士退付之弊。規矩以八技點下。今番動駕。亦將多費日字矣。國榮曰。多技畢試。似可爲三四日矣。上曰。孝明殿展拜後。當動駕。時刻。俾勿相値於朝上食事。分付。賤臣承命出傳。上命退。諸臣以次出。
정조 1년
丁酉四月十八日辰時。上詣昌德宮。擧動入侍時。行都承旨洪國榮。左承旨李亨逵。右承旨李義翊。左副承旨鄭民始。右副承旨徐有防。同副承旨李鎭衡。假注書李兢淵柳孟養。記事官徐龍輔金勉柱。以次侍立訖。上具布裹翼善冠布圓領袍。乘輿出興泰門。命書傳敎曰。政官牌招開政。諫院新除人。待下批牌招。使之先隨駕後謝恩。上出廣達門。上曰。違牌試官。更爲牌招。出榻敎上曰。試官若再次違牌。則正卿以下當禁推。以此分付。文武試官。分東西隨駕。而文東武西事。亦爲分付。上詣孝明殿展拜訖。上出崇政門外。降輿乘輦。出興化門外。義翊曰。興化門外所在長木。似是內用之需。當此大駕出宮之時。橫置御路之傍。事極駭然。當該漢城府官員及軍器寺官員。竝推考。何如。上曰。依爲之。出擧條上曰。昨秋擧動時。試宮闕內祗迎後。圍內隨駕矣。今番則無一人祗迎者。政院。何不申飭乎。此後則依定式爲之。大駕入敦化門。招宣傳官下敎曰。還內時。當由仁化門。侍衛立仁化門外。此後。永爲定式事。分付。上詣仁化門外下敎曰。有雨意。軍門解嚴。以各標信爲之。還內後。卽速解嚴事。分付。上曰。自內展拜處展拜後。當展拜於延福殿。侍衛承史。待令於賓陽門外。上入仁化門。諸臣遂退出。
정조 1년
丁酉四月十八日午時。上展拜延福殿後。乘輿入靑陽門內。都承旨進前。上命國榮書傳敎曰。知申則自入侍。因詣奉審所。同副則進詣問安。而其他承旨。旣有來待賓陽門之敎。而終不待令。至於駐轎而待。體統所在。誠極未安。左承旨以下。不參承旨。一竝遞差。史官之最後待令。尤甚駭然。還宮後。一竝令該府處之。又命書傳敎曰。吏曹參議兪彦鎬。承旨除授。先隨駕後謝恩。上曰。左承旨牌招。出榻敎上詣暎花堂前。降輿還內。命承史隨入。行都承旨洪國榮。假注書柳孟養。記事官徐龍輔金勉柱進伏奎章閣東邊月堂。命入湯劑。醫官慶絢。奉湯劑進前。上進御。上曰。承旨代。今日政盡爲差出。出榻敎國榮曰。政廳進去承旨。宜有分㨂之道矣。上曰。政廳進去承旨。原傳旨中付標。卽爲牌招。出榻敎上曰。新除授承旨。待下批牌招。出榻敎國榮曰。承旨房。何以爲之乎。命書傳敎曰。承旨房仍。命退去。諸臣以次出。
정조 1년
丁酉四月十八日戌時。上御書香閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。明日殿試。欲出表策頌三題。卿意。何如。國榮曰。武科規矩之點下多技。旣出於欲無退付者之聖意。則文殿試之出三題。使之各製其入格之文。果好矣。上曰。延福殿展拜時。承史之不爲待令。果何故耶。國榮曰。臣則進往於奉審所。故未知其事故矣。上曰。史官知之乎。賤臣對曰。賓陽門待令之下敎。承史皆聽瑩而未及待令矣。上命退。諸臣以次出。
정조 1년
行都承旨洪國榮藥院直。左承旨李義翊坐。右承旨鄭民始坐直。左副承旨鄭象仁坐。右副承旨徐有防坐。同副承旨李鎭衡坐直。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
鄭民始。以文科殿試試官言啓曰。擧子李義存呈劵之時。投其所製之草於擧子崔守魯。與受之際。旣已現捉。命官及諸試官。皆以爲所當爲先停擧。而有不敢擅便。何以爲之。敢稟。傳曰。允。不但停擧而止。令該曹嚴刑取招後。捧供入侍。
정조 1년
吏曹口傳政事。以金魯鎭爲兵曹參判。兪彦鎬爲參知。
정조 1년
假注書鄭東浚啓曰。臣敬奉聖旨。馳往于江原道襄陽地。傳諭于戶曹參議臣金亮行所住處。則以爲臣之所患癖積孿縮之症。轉益深痼。雜試方藥。終未見效。近聞襄陽地有石泉。服之者。多得疏滌痰鬱之功。故臣於本月初。擔舁病軀。艱辛作行。到泉上纔數日。忽伏聞地部新除之報。驚惶愧忸。急於陳辭。卽爲回程矣。今又於道上。伏奉諭旨。致令近侍。遠至嶺外。臣之罪戾。於是益萬萬矣。至於陞擢之恩。招徠之命。禮數隆重。夐出尋常。豈臣愚陋。所敢承當。旅舍倉卒。未能仰暴情實。惟俟歸伏私次。具疏以上。而伏地震越。不知所達云矣。敢啓。傳曰。知道。
정조 1년
鄭象仁啓曰。明日王大妃殿惠慶宮問安。何承旨進去乎。敢稟。傳曰。同副承旨進去。
정조 1년
李義翊。以弘文館言啓曰。本館上番副校理沈念祖。以監印郞廳。今日晝仕出去。而每每草記。事涉煩瀆。入直間。除草記往來之意。敢啓。傳曰。知道。
정조 1년
李鎭衡啓曰。刑曹判書張志恒。參判金華鎭。持罪人草供。依下敎來待矣。傳曰。入侍。
정조 1년
又以御營廳言啓曰。本廳字內興仁門北邊駞駱山近處體城頹毁處。今已畢築。而女墻。仍爲始役矣。把守軍。依例撤罷之意。敢啓。傳曰。知道。
정조 1년
丁酉四月十九日卯時。上御書香閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。昨日勞動之餘。聖體。若何。上曰。今夜寢睡。未能安穩矣。國榮曰。感候乎。上曰。別無感氣矣。上命奏公事。仍命書判付。上曰。今當殿座。侍衛承史。待令於仁化門外事。分付。仍命退。諸臣以次出。
정조 1년
丁酉四月十九日辰時。上御仁政殿。文科殿試入侍時。行都承旨洪國榮。左副承旨兪彦鎬。右副承旨鄭象仁。同副承旨李鎭衡。假注書李兢淵柳孟養。記事官徐龍輔金勉柱。以次侍立訖。上具布裹翼善冠布圓領袍。御宣政殿。承史通禮引儀。入自仁化門。行先四拜禮訖。上乘輿由仁化門出。御仁政殿。試官右議政鄭存謙。漢城判尹李徽之。戶曹判書洪樂純。刑曹參議閔鍾燮。副司直徐逈修。吏曹正郞李秉模。兵曹正郞沈豊之。行先四拜訖。率擧子行後四拜訖。試官上殿進伏。命書傳敎曰。左承旨金魯鎭。右承旨李亨逵許遞。前望單子入之。待下批牌招。先入侍後謝恩。前望單子入之。鄭民始徐有防落點。上曰。讀券官持懸題紙進前。李徽之洪樂純進伏。命書策表頌三題訖。上曰。原榜擧子。則以榜次分坐。直赴則階上分坐事。分付。命對讀官。各奉御題懸之。上曰。以策入格者。以策見之。以表入格者。以表見之。以賦入格者。策表間。取其優長呈券事。分付。懸題訖。上乘輿入仁化門。諸臣遂退出。
정조 1년
丁酉四月十九日巳時。上御春塘臺。武科殿試入侍時。行都承旨洪國榮。左副承旨鄭象仁。右副承旨徐有防。同副承旨李鎭衡。假注書柳孟養。記事官徐龍輔金勉柱。以次侍立訖。上具布裹翼善冠布圓領袍殿座。試官左議政金尙喆。兼兵曹判書蔡濟恭。刑曹判書張志恒。副司直金尙集。副護軍白東俊。修撰朴祐源。訓鍊正具純。行四科禮訖。進伏。命入大司憲鄭一祥疏。命有防讀之。上謂尙喆曰。疏辭。何如。尙喆對曰。不勝驚心矣。臣等。亦參其圈。極爲惶悚。臣等則不知其罪狀之如許。而只以金時燦子而爲之矣。上曰。朝廷若有激揚之道。則豈如是乎。大臣子弟。宰相子弟皆拔之。而曰以公議。則如此之類。巍參其中。此亦公議乎。良可寒心。尙喆曰。此莫非臣等。不能詳審之罪也。命開場擧旗執鼓。志恒曰。六兩鳥銃。或有不能放射者。何以爲之乎。上曰。懸其自不事。分付。尙喆曰。夜間。聖體。若何。上曰。一樣矣。尙喆曰。皇太后方物。因便發回事。咨文出來矣。特旨此擧。旣出孝思。今請還納。反涉如何。具由回咨。恐似得宜。而又以不得奉承之意。別成一回咨。進香使赴京後。勿論此咨彼咨。探問物情。使之取舍。觀勢呈禮部。亦或爲完備之道。何以爲之乎。上曰。以兩咨送于使行。使之從便擧行。可也。出擧條修理都監堂上具允鈺。進前啓曰。修理之役。雖有未收殺之處。而待秋擧行。旣有成命。今當停役。故敢此仰達矣。尙喆曰。今番停役之敎。臣實欽仰。但旣始之役。若有未收殺之處。而其欲待秋。則半途而廢。又將經潦。前功可惜。此可悶矣。凡係新役之處。依下敎停止。至於未及收殺之處。當此日長之時。付之有司。使之了當者。實爲日後省費之道矣。上曰。修理都監堂上具允鈺。修理之役。今番停役事。擧條批答未收殺之處。使之了當。可也。出擧條上曰。六技。只取一技。擧子中。必無才落者矣。志恒對曰。其中多有俱不者云矣。命讀右承旨兪彦鎬疏訖。命書傳敎曰。殿座時。承旨不可不備。右承旨兪彦鎬許遞。前望單子。入之。賤臣持入望單子。上落點李義翊。上曰。新除授承旨牌招。出榻敎濟恭曰。本曺參知鄭民始除承旨。參判吳載純。以金方行館錄時副學。引嫌徑出。侍衛不備。何以爲之乎。上曰。兵曹參判吳載純改差。與騎堂未差之代。口傳差出。出榻敎上曰。日勢向暮。今日則只射六而明日早朝開場。上命讀文試所擧子弄好草記。命書批答訖。上曰。如此嚴科場之時。猶有此文草與受之事。實爲驚心。刑判出去。開坐嚴問。捧供以奏。六兩射畢。上還內。諸臣遂退出。
정조 1년
丁酉四月十九日初更五點。上御奎章閣。試官入侍時。右議政鄭存謙。漢城判尹李徽之。戶曹判書洪樂純。兵曹參議閔鍾燮。副司直徐逈修。兵曹正郞沈豊之。右承旨鄭民始。假注書李兢淵。記事官徐龍輔金勉柱。以次進伏訖。上曰。李秉模。何不入來乎。民始曰。俄聞大司憲陳疏論斥。不敢入侍矣。上謂存謙曰。今日儒生事。當初試所之啓辭。旣涉輕先。而予亦不能善處矣。存謙曰。臣於試所。坐於殿內。故未得目覩。而儒生之與受文草。旣已現捉。事極怪駭。故有難等待於入侍稟達。卽爲草記。而所呈試券。追後見之。則果與科場之用奸有異矣。上曰。只見啓辭。知其有別般奸情。故果命刑推。予之處分。意非不在。而到今思之。初未能先爲平問後處之者。有欠於審恤之道矣。該堂入侍之時。知申規予失刑之過。而初則予果有惡聞之意。防遮之思。此予文過之漸也。知申。後以漸不可長之意。縷縷陳戒。言甚切直。始乃反躬自省。果覺其非。知申之隨予過而竭誠獻規。期於覺悟。深庸感歎。予旣知予過。何不說道於卿等乎。俄者知申所奏中。殿下惡聞之意。竊恐四方聞而解體云者。尤是予警省處也。存謙曰。聖敎至此。虛受之量。悔悟之意。不勝欽仰。以此聖意。推諸事爲。豈有不中節之慮乎。上曰。都憲之疏見之否。果如其言。則入於精揀之堂錄。極可怪也。世道之恬然。豈不寒心乎。存謙曰。臣於此事。全然不知參圈於堂錄矣。今始略聞臺疏。不勝惶悚矣。上曰。試券入之。仍命考表策頌各一券訖。上曰。夜色已深。明日考卷。入侍科次。可也。仍命退。諸臣以次出。
정조 1년
行都承旨洪國榮藥院直。左承旨李義翊坐。右承旨鄭民始坐。左副承旨鄭象仁坐直。右副承旨徐有防坐。同副承旨李鎭衡坐直。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
李義翊。以兵曹言啓曰。今四月二十一日。武臣賓廳講書日次。而動駕相値。不得爲之之意。敢啓。傳曰。知道。
정조 1년
丁酉四月二十日辰時。上御春塘臺。武科殿試入侍時。行都承旨洪國榮。左承旨李義翊。右承旨鄭民始。右副承旨徐有防。假注書李兢淵柳孟養。記事官徐龍輔金勉柱。試官左議政金尙喆。兼兵曹判書蔡濟恭。刑曹判書張志恒。副司直金尙集。副護軍白東俊。修撰朴祐源。訓鍊院正具純侍立訖。上殿座。承史試官進伏。國榮曰。承旨房何以爲之乎。命書傳敎曰。承旨房仍。尙喆進前曰。連日勞動。聖體。若何。上曰。一樣矣。上曰。文試所試官。持試券入侍。命擧旗執鼓。射騎騶。文所試官右議政鄭存謙。漢城判尹李徽之。戶曹判書洪樂純。刑曹參議閔鍾燮。副司直徐逈修。吏曹正郞李秉模。兵曹正郞沈豊之。持試券進前。命考券。上曰。昨日擧子。一次平問後處之。未爲不可。而只憑試所草記。而輕先刑推。便同失刑。今觀之供辭聞其實狀。則不無罪輕罰重之歎矣。尙喆曰。嚴科場之時。試所之草記如此。而擧子之所犯不輕。則未覈之前。烏得免刑推。而殿下以不先平問。顯發追悔之敎。臣等不勝欽仰矣。上謂民始曰。其兩試券。或有雷同之句乎。民始對曰。無一句一隻之同者矣。上曰。。一行刀割命讀其供辭訖。上曰。二券同納天字。則拾草落草。自歸無情之科。非但失刑而止。朝廷擧措。頗顚倒矣。濟恭曰。推此心而無往而不審愼。則行政爲治。當爲萬全矣。志恒啓曰。擧子單子。違格者多。何以爲之乎。上曰。前例。何如。志恒曰。昨年殿試。擧子四祖職銜違格。旣自其父祖戶籍誤書而來。非渠之罪。宜有容恕之道。或有勿論者矣。上曰。然則似無異同許赴。而昨年申飭之後。入門官之不能照檢。不可無罪。令兵判決棍。遐方武士。焉知格例。此後復違格例訓鍊院堂郞。當從重嚴處。以此申飭。可也。出擧條上曰。擧子騎騶馬。以軍門走馬給之矣。今此騎射之際。馬鈍太多。宣傳官招各軍門將校問之。濟恭曰。臣俄者聞之。則走馬皆待令而皆給貰。故擧子不得任意騎射云矣。上曰。訓將則親見而不爲申飭。禁御大將。亦不擧行。傳敎申飭之下。豈可若是乎。命書下敎曰。訓將從重推考。禁御兩營大將推考。上曰。明日似當畢試。當還宮申後聚軍事。分付。出傳敎騎騶旗槍試才訖。上曰。試官擧子。姑爲退去。食後開場。小間試官以下入侍。始射柳葉箭。上曰。北道武科殿試時上來人。皆給馬乎。志恒曰。文科外不給矣。命書傳敎曰。科試不可不嚴。遠人亦不可不恤。殿試時直赴武士之於諸技試取。雖一分半分。不得入格者。勢將退付後殿試。遐陬殘武。往來之費。極可悶憐。此後北道殿試武擧子之以更赴殿試上來時及自初殿試才落下去時。草料諸事。一依文擧子例爲之事。分付該曹及本道。文試官考券訖。表二張策一張。置之落考。上曰。其文大體。何如。徽之曰。策則非全不文者矣。表則無足可觀矣。上曰。三張皆已書更乎。樂純曰。然矣。命策券還置選考。上曰。更等赴之後殿試乎。存謙曰。似然矣。上曰。更等無入格之例乎。民始曰。年前趙尙鎭。殿試爲更等而入格矣。上曰。諸試官之意。何如。存謙曰。初試有以更入者。殿試與他科有異。旣非外等。則似當同赴矣。上曰。然則同赴。可也。拆榜訖。文試官先退。尙喆曰。殿座之後。試官兵曹判書蔡濟恭。未卽待令。事甚未安。推考。何如。上曰。依爲之。出擧條義翊曰。鳥銃矢數。未及商定矣。今當執鼓。而矢數。何以爲之乎。上曰。前例。何如。志恒對曰。前則以貫五邊三爲之矣。上曰。今則依前爲之。此後與將臣兵判。凡技矢數。商量節目。可也。柳葉箭鳥銃試才訖。命捧講。擧子次第應講。義翊曰。宣傳官趙鳳逵。告牲之際。有做錯之失。大欠敬謹。其在事體。極爲寒心。從重推考。何如。上曰。依爲之。出擧條上曰。應講之人尙多。而日勢向暮。且有雨意。今日似難畢講。依昨年例。承旨一人試官三人。分坐捧講。可也。捧講訖。志恒曰。出榜事。當稟定。然後擧行矣。上曰。有何稟定乎。志恒曰。有矢數出榜之例。有計畵出榜之例。何以爲之乎。上曰。以矢數出榜。可也。上還內。諸臣遂退出。
정조 1년
丁酉四月二十日酉時。上御書香閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。武科殿試。以六技取一技。而武士猶有未入付者。遐方之人。徒費往來之勞。殊可矜憐矣。國榮曰。俄者付草料下敎。渠輩必感祝矣。上曰。文科更等之置諸選考。卿意則何如。國榮曰。初試旣有更等入格之規。而殿試亦有前例。則更等同付。不害爲寬大之典也。上命退。諸臣以次出。
정조 1년
行都承旨洪國榮藥院直。左承旨李義翊坐。右承旨鄭民始坐。左副承旨鄭象仁坐直。右副承旨徐有防坐直。同副承旨李鎭衡坐。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
景慕宮殿拜後。政院玉堂藥房口傳問安。答曰。知道。
정조 1년
以史官拿處傳旨。傳于洪國榮曰。分揀。
정조 1년
李義翊啓曰。今此親臨春塘臺殿試時。直赴人標下軍張元翼。閑良金潤玉。親騎衛金一雲鄭連福。選武軍官鄭東喆安德新。扈輦隊金興大。正輦陪金武鐵。燈籠軍表時興。挾輦軍金大興。勸武軍官李陽五。選武軍官李學祖權邦彦。親騎衛李道寬朴載夏韓益漋。勸武軍官蔡命奎。親騎衛陳鶴城。別武士金躍海等。錄名單子。無緣不呈。竝依例。陳試之意。敢啓。傳曰。知道。
정조 1년
以兵曹參知兪彦鎬牌不進罷職傳旨。傳于鄭民始曰。只推。更爲牌招。
정조 1년
以新恩政事取稟。傳于洪國榮曰。當日爲之。
정조 1년
李鎭衡啓曰。卽者吏曹假郞廳來言。今日新恩政事爲之事。命下。而判書參判病不來。參議未差。不得開政云。判書鄭弘淳。參判沈履之。竝卽牌招。何如。傳曰。允。
정조 1년
又啓曰。行吏曹判書鄭弘淳。參判沈履之牌不進。推考傳旨今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 1년
鄭民始。以吏曹言啓曰。今此增廣文科甲科第二人。當付七品職。而時無窠闕。生進直長中仕滿者。依例陞六後。推移付職。何如。傳曰。允。
정조 1년
有政。行判書鄭弘淳牌不進。參判沈履之進。參議未差。左副承旨鄭象仁進。啓曰。判書鄭弘淳牌不進。參議未差。小臣獨政未安。何以爲之。敢稟。傳曰。仍爲之。以尹選東爲刑曹佐郞。李普瞻爲引儀。金在鎭爲司圃別提。徐龍輔爲奎章閣待敎。典籍單柳星漢。文科第一人禮賓主簿單奉致遠。武科第一人及弟鄭啓淳。今加通政。科前資窮。學諭單金瀍。宗廟直長單徐配修。
정조 1년
兵批。兼判書蔡濟恭病。參判金魯鎭入直進。參議徐有元病。參知兪彦鎬牌不進。左副承旨鄭象仁進。司直吳載純李亨逵。及第奉致遠。武科甲科第一人。依法典送東。副司正李基豊朴基豊。武科甲科第二三人。同知單張翼雲。
정조 1년
徐有防啓曰。展拜後。玉堂不爲問安。事體所在。誠極未安。諸玉堂一竝從重推考。何如。傳曰。允。
정조 1년
傳于徐有防曰。諸司預備。
정조 1년
傳于鄭象仁曰。坐直承旨入侍。
정조 1년
傳于洪國榮曰。明日藥房。日次問安。勿爲之。
정조 1년
丁酉四月二十一日辰時。上御書香閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上命奏公事。仍命書判付。國榮曰。南漢還分。每患不足。此時民情切急云。而事係軍餉。有難擅便。年年筵稟請分已有例。故敢達矣。上曰。卿意欲以幾石許之耶。國榮曰。大米千五百石。太五百石。則可以均分。下詢大臣後處之。何如。上曰。次對尙遠。依卿請。加分。可也。仍命退。諸臣以次出。
정조 1년
丁酉四月二十一日巳時。上御春塘臺。都承旨兵判工判。同爲入侍時。都承旨洪國榮。假注書柳孟養。記事官徐龍輔金勉柱。兵曹判書蔡濟恭。工曹判書具允鈺。以次進伏訖。上曰。禮判左承旨右承旨入侍。禮曹判書洪樂性。左承旨李義翊。右承旨鄭民始進前。上曰。景慕宮五月當展拜。而動駕頻數。故今番將欲展拜矣。命民始書傳敎曰。三嚴後。以小輿。當自日瞻門。展拜景慕宮後。自敦化門還宮。該房知悉。又命書傳敎曰。景慕宮展拜時。百官行禮。勿爲磨鍊。濟恭曰。還宮時。侍衛不可不備員。兵曹參知兪彦鎬牌招。何如。上曰。依爲之。出擧條。上曰。兵曹參知兪彦鎬。牌招侍衛。出榻敎上曰。奎章閣待敎。今日政差出。出榻敎允鈺曰。景慕宮正堂左右磚石及祭井曲墻紅箭門。昨冬因冬寒。不得排築矣。今則當自度支擧行。故敢此仰達矣。上曰。依爲之。出擧條上曰。李家煥試券入之。賤臣持入。上命國榮讀之。上曰。虛頭及逐條。顯勝於壯元文矣。命批五處訖。上曰。一等三人。命批人李家煥入侍。上曰。侍衛承旨。靑陽門外待令事。分付。一等三人柳星漢徐配修鄭啓淳。命批人李家煥進前。各下詢姓名訖。命李家煥近前。下詢逐條出處。家煥皆仰對。上曰。可謂人才矣。命退去。諸臣以次出。
정조 1년
丁酉四月二十一日酉時。上詣景慕宮。展拜入侍時。行都承旨洪國榮。左承旨李義翊。右承旨鄭民始。左副承旨鄭象仁。右副承旨徐有防。同副承旨李鎭衡。假注書李兢淵柳孟養。記事官徐龍輔金勉柱。以次侍立訖。上具布裹翼善冠布圓領袍。乘輿。由靑陽門。出弘化門。入日瞻門。詣宮庭。就板位。上再拜訖。詣正堂奉審訖。上入小次。小間。上乘輿。由日瞻門入弘化門。出進善門外。降輿乘輦。出敦化門還宮。有防曰。大駕出宮時。前導通禮。頗有不審之失。推考。何如。上曰。勿推。出擧條義翊曰。部官不能檢飭家前。莫重陣內。致有此亂雜之弊。事甚可該。當該部官。推考。何如。上曰。依爲之。出擧條大駕入興化門下敎曰。日勢薄昏。諸軍門卽爲解嚴。大駕詣廣達門外。降輦乘輿。入興泰門。諸臣遂退出。
정조 1년
丁酉四月二十一日戌時。上御尊賢閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上命讀奏黃海監司狀啓。國榮曰。本道兩麥俱歉。種糧乏絶。目今民情。似甚遑急。而次對尙遠。有難等待。卽令備局草記稟處。似好矣。上曰。今將下敎矣。仍命退。諸臣以次出。
정조 1년
丁酉四月二十一日初更三點。上御尊賢閣。坐直承旨入侍時。右副承旨徐有防。假注書柳孟養。記事官徐龍輔金勉柱。以次進伏訖。上命書傳敎曰。以次對之尙遠。朝有下敎矣。係是民事。宜無異同。海伯加分狀啓。下備局。其令草記稟處。上曰。殿試壯元試券入之。賤臣持入。命有防讀之。讀訖。命退去。諸臣以次出。
정조 1년
行都承旨洪國榮藥院直。左承旨李義翊式暇。右承旨鄭民始病。左副承旨鄭象仁坐直。右副承旨徐有防坐。同副承旨李鎭衡坐直。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
徐有防啓曰。合辭方張之時。憲府無詣臺之員。除在外批未下外。呈告人員。倂卽牌招。何如。傳曰。允。
정조 1년
傳于洪國榮曰。推考房承旨入侍。
정조 1년
以兵曹參知兪彦鎬再牌不進罷職傳旨。傳于李鎭衡曰。只推。
정조 1년
李鎭衡啓曰。刑曹參議閔鍾燮。掃墳下直單子入啓之後。謂有情勢。不爲下直而出去。事甚未安。推考警責。何如。傳曰。允。
정조 1년
以掌令安鼎大牌不進罷職傳旨。傳于李鎭衡曰。只推。
정조 1년
徐有防。以都摠府言啓曰。副摠管金相玉。以能麽兒堂上。本廳坐起晝仕出去之意。敢啓。傳曰。知道。
정조 1년
又以備邊司言啓曰。因黃海監司李性源狀啓。有令備局草記稟處之命矣。本道兩麥俱歉。種糧絶乏。會付留庫穀中。限三萬石。特許加分事。爲請。而還穀體重。有難準許。二萬石加分。使之分排接濟之意。分付。何如。傳曰。允。
정조 1년
李鎭衡。以濬川司言啓曰。本司都廳李燁有頉。代以御營廳千摠尹守仁差下。使之察任。何如。傳曰。允。
정조 1년
又以司僕寺官員。以一二提調意啓曰。濟州前牧使柳爀遞任。進上馬三匹。今纔上來。禾毛色別單書入。依例內廐立養之意。敢啓。傳曰。知道。
정조 1년
以全羅監司狀啓。以四月令薦新竹笋及五月令進上竹笋。節候尙早。限內不得封進事。五月令薦新大小麥。節候尙早。限內不得封進事。三月令藥材進上物種牛。馬藺花及玄胡索。節候尙早。限內不得封進。惶恐待罪事。傳于李鎭衡曰。勿待罪事。回諭。
정조 1년
以慶尙左兵使狀啓。義城縣居驛吏金命金等。爲虎囕死事。傳于李鎭衡曰。令本道恤典擧行。
정조 1년
右承旨兪彦鎬疏曰。伏以臣。卽伏見大司憲鄭一祥疏。則以金方行堂錄事。至有主圈吏議責罰之請。臣卽其時吏議也。其爲驚懍慙悚。當如何哉。苟使臣早知其罪犯至此。則其在隄防之道。雖尋常差除。初不敢擬議。況玆瀛館之極選乎。臣本僻處寡交。聾瞽世事。徒知其世閥。而不聞其釁負致有此混點之擧。臣之昏謬不察。益無所逃。人言之來。固所甘心。何可以職名之改。而晏然自恕乎。玆敢短章自列。徑出禁門。伏乞聖明。亟降威罰。以謝人言。以安私分。不勝大幸。答右承旨兪彦鎬疏曰。省疏具悉。金方行事。爾不知之。不是異事。勿辭察職。
정조 1년
右承旨鄭民始疏曰。伏以臣。年淺識短。又未經事。久處惟允之列。徒貽不稱之誠。早夜兢惕。若隕淵谷。日前覆試。兩擧子文草之與受。旣已現捉於摘奸之宣傳官。則其在嚴科場重試事之道。不容泯默。臣與諸試官。相議啓辭。仰請停擧矣。繼又取考其易書。則兩擧子試券。別無文字之雷同者。草藁投示。雖有犯於法禁。試券判異。亦不可謂借述。而第是草藁之投示。纔已上聞。試券之判異。未及仰暴。雖以日月之明。亦何以俯燭其間事實。而不爲之嚴處乎。臣則身居試所。而旣悉本末。跡忝近密。而職當覆難。成命之下。宜卽據實更啓。以明其事狀。而不善周旋。事已無及。遂使兩擧子。不免有罪輕罰重之歎。噫。再昨前席。玉音屢宣。情法較挈。而體周文之愼庶獄。辭旨懇惻。而若宋祖之悔事。仁心仁言。有足聽聞。大小臣隣。莫不感激欽仰。而欸彼刑者。不可復續矣。究厥咎責。職由於臣。嗚呼。殿下之所以責任於臣。臣之所欲仰禆於殿下者。顧何如。而惟臣無狀。不能事事。孤負我聖上欽恤之德意。臣誠以惶以愧。無地自容。其何敢晏然在職。不思自列乎。且臣母病。挾感慘劇。症情非細。勢難離捨。竝敢略暴情懇。仰瀆崇嚴。伏乞聖明。亟遞臣職。以便救護。仍治臣罪。以爲不得其職者之戒焉臣無任祈懇之至。省疏具悉。向以不當之事。橫被泮儒之斥。今以無情之致。有此自劾之章。眞所謂無風生浪。爾其勿辭。俟母病少間。卽爲察職。
정조 1년
左議政金尙喆箚曰。伏以臣向上一箚。略陳難冒之義。及承批旨。過加慰諭。惶感之極。愧恧冞切。方擬得間。更暴情懇。而此際憲長之疏。又添臣不安之端。噫。瀛館新圈。何等揀剡。而以臣聞見之僻陋。信心完了。無一激揚之可言。臣方自訟。人謂斯何。今者司直之論。至及於參坐之銓堂。臣誠滿心慙悚。其何可獨自晏然乎。試事纔畢。陪班難曠。未暇瀆撓。今始短箚自列。伏乞聖明。亟降譴罰。使公議伸而私分安焉。取進止。答曰。省箚具悉卿懇。金方行事。臺臣今始發之。則卿等何以早知乎。眞所謂無情之事。卿其安心勿辭。卽起視事焉。仍傳曰。此批答。史官傳諭于左議政。
정조 1년
右議政鄭存謙箚曰。伏以以金方行堂錄事。至有三銓及銓郞請罰之論。其爲惶懍。有不可言。方行之罪犯至此。全然未聞。若其早知。則其在嚴隄防之道。豈容混點於都堂之圈哉。噫。灜錄存拔。卽是中書之責。人物黜陟。㝡爲勸懲之要。而昏謬不察。乃至於斯。勤攻之評。只及於該曹隨參之員。忝列揆席。其敢以聾瞽自怒。而獨爲晏如乎。且況前後參圈之人。亦已引義。皆蒙鞶帶之遞。則臣固無似。顧其職則三事也。爲法受罪。當先於百僚。不待臣言之畢。而必有以體諒者矣。禮闕陪扈。跡阻起居。引日泯伏。爲罪滋大。玆不得不仰首呼籲。伏乞聖慈。亟降譴罰。以勵群工。以安微分焉。取進止。答曰。省箚具悉卿懇。已諭於左相之批。此等事。何爲强引。卿其安心勿辭。卽起視事焉。仍傳曰。此批答。史官傳諭于右議政。
정조 1년
副提學徐浩修疏曰。伏以臣以百無肖能之才。叨千不近似之職。適會動駕隔宵。庚牌儼臨。怵畏義分。冒沒趍謝。區區廉防。到此喪盡。直不免爲包羞忍恥之一賤夫爾。噫。經幄論思。何莫非重任。而至於長席。地望尤別。是豈可不量人器。容易授受。以辱朝廷而壞官方也哉。臣之蔑學無文。臣自知之。從前忝竊侍講之列。亦已愧死之不暇。則今於最所遴選之職。又安有一分承當之望乎。軒鶴之譏負乘之誚。不幸而類之。反覆思惟。氷炭交中。苟使因事而乍出。便作蹲據之久計。則臣雖不自恤。人謂斯何。伏乞聖明察臣不稱之實。諒臣必辭之懇。亟賜鐫改。俾靖私義。不勝幸甚。臣方乞免。豈宜贅及。而事在目下。不敢泯默。金方行之親收逆簡之屍。有若後事相托者然。陰慘情跡。旣發於都憲之疏矣。春秋之義。亂臣賊子。先治其黨與。誠以黨與盛。則凶論鴟張。凶論鴟張。則義理漸晦故也。逆簡之極惡大罪。畢露於鞫庭。昭布於耳目。凡今之臣子。莫不欲食肉寢皮。而尙恨伊時徑斃。未及快正典刑。則方行獨以何心腸。爲此絶悖之擧乎。當其以逆伏辜之後。而猶不忍捨之。則平日之結爲死友。肝肚相連。從可知已己。此豈非春秋所謂黨與之必先誅者乎。臣謂金方行。亟令王府拿鞫嚴問明施當律。斷不可已也。臣無任祈懇之至。答曰。省疏具悉。金方行事可謂無嚴。古有告官而收屍於昔日受學者。而方行於相簡。爲師生乎。此甚於護逆。苟無是事。雖脫空。可也。不然則王法至嚴。以此以彼。不可不一問。所請依施。卿其勿辭察職。
정조 1년
執義李惠祚疏曰。伏以臣於見職。豈有一分堪承之望。而沐浴義重。章皇出肅。仍値試場。事係往役。一日二日。蹲冒至此。私心恧縮。如難自容。且臣於日前詣臺之際。猝患癨氣。舁歸私次。嘔泄不止。神息昏薾。殆不省事。動駕而逋侍臣之班。親試而闕趍陪之禮。臣罪至此。益無所措。抑臣於僚臺引義之疏。有不敢獨自晏然者。僚臺旣以諫院諸臣之被推。爲自引之端。則其所處義。臣與僚臺。亦豈有異同哉。伏乞聖慈。亟遞臣職。以安私分焉。臣方祈免。不宜贅陳。而事在目下。竊有所憂慨者。方當一初之政。嚴科場正士習。固不容少緩。而李義存崔守魯之罪犯。其在審愼之道。固當先覈其端緖。又察其情跡。若有眞贓。則是科賊也。刑推得情。烏可已也。而試所草記。旣未辨別。秋曹覈實。又不稟啓。終不免罪輕罰重之歸。此豈我聖上欽恤之本意也哉。此專由於在下不善周旋之致。臣謂試所承宣秋曺諸堂。竝從重推考。可也。臣無任祈懇之至。省疏具悉。問備事。已批堂疏矣。爾其勿辭。調理察職。
정조 1년
副校理沈念祖副修撰朴祐源等疏曰。伏以臣等於三昨日。直赴儒生李義存崔守魯等。刑推究問之擧。有不勝憂慨者。玆敢仰陳焉。夫嚴科場。所以正士習也。方當一初申飭之下。士子之以所製。私相與受。大關紀綱。試所之草記。只擧此狀。則朝家之出付有司。嚴覈得情。恐不可已也。而臣等伏聞其間不無委折。當初宣傳官執捉。往告於試所。試所卽爲草記。而及夫詰問其呈券先後所作同異。則兩人試券。俱納天軸。句語亦不相同云。試所之未悉事情。隨卽草記。固無怪也。刑推之批。旣下於場中覈實之後。則惟允之地。何無一言仰難。終使實狀。有所未暴耶。至於秋堂。雖承榻敎。其在審愼議讞之道。苟有可疑之端。則或啓或奏。以俟處分。無所不可而又何爲而輕先至此也。且刑人自有定所。士子與他旣異。則東營開坐。事近無稽。有駭聽聞。臣等以爲當該承旨。宜施推考之警。當該秋堂。不可無譴責之典也。又伏聞翌日帳殿。顯示追悔之意。凡係有司之過。皆歸聖躬。大哉王心。瞻聆所及。莫不欽仰。惟願殿下。將此心。推之於卽事卽物之間。以爲隨處省勉之資焉。臣等無任祈懇之至。答曰。省疏具悉。伊日事。聞知申所奏。予有所自咎于中矣。試所承旨。特以未及周旋之致。何必問備。秋堂事。有司之過。卽予之過。亦子所當反省處。而至於東營開坐。事甚疎率。旣有直房開坐之命。則何不於本處爲之乎。傡施重推之典。末端所陳。可不益懋其推廣之道哉。
정조 1년
平安監司徐命膺疏曰。伏以日月流邁。孝明殿練事奄過。伏惟聖情哀慕。益復同極。臣病痼精消。動多顚錯。以德川祥原事。前後責敎。至嚴且截。遂有越奉之命。臣誠惶隕震薄。殆不知置身之所也。夫金相翊之論罪。臣亦自知其不成體段。而不如是則無以行其移粟之政。故迫不得已致煩狀聞。而至於洪啓燧事。妄意啓燧。屢次納供。皆經判付。末後行査。只是節目間事。故漫不致察。率易擧行。及奉傳敎。始覺其一律所關。疎忽如此。幾使我聖上欽恤之德意。因此玷累。臣之爲罪。當如何哉。越俸薄勘。不足以少贖其罪。玆敢略構短章。復伸前懇。伏乞聖明。亟遞臣職。回授可堪之人。俾藩事無闕。獄訟毋誤。千萬幸甚。答曰。省疏具悉。卿其勿辭欽哉。
정조 1년
持平洪履健疏曰。伏以臣。日前以諫長之疏斥諸臺。聯名辭避。譴何是俟。聖鑑曲諒。特賜勿退待之批。惶隕之極。靡所容措。適値動駕有命。不敢一向引義。黽勉趍參於侍臣之班矣。卽聞諫院諸臺。俱爲違召。至有置對之命。臣於是。不勝瞿然慙愧之至。伊時被斥兩司同然。而諫臺則終始引咎。至蒙譴罰。臣則恬若不知。因仍蹲冒。揆以義分。寧有是理。反復思量。無路供職。玆敢略入文字。仰瀆震嚴。伏乞聖明。亟賜鐫削。以重廉防。以安私分。不勝幸甚。臣方辭遞之不暇。不宜論及他事。而至於諫長事。竊有所慨然者。合辭方張。義重沐浴。而稱病違牌。一疏彌縫。此亦非有所商量而然乎。昨日聖批。責敎備至。而已過一宿。亦不引避。此等處義。曾所未聞。臣以爲大司諫金普淳。亟施譴罷之典。斷不可已也。臣無任祈懇之至。省疏具悉。所請依施。爾其勿辭察職。
정조 1년
大司憲鄭一祥疏曰。伏以臣於日前。忽伏承憲長新除。揣分量力。豈合玆選。而沐浴義重。章皇祗肅。繼承監試之命。粗效往役之義。而去就乖當。廉愧全喪。引日虛縻。悚愓冞深。噫。近年以來。臺選不古。臺閣日卑。臺閣旣卑。朝廷隨而不尊。識者之憂歎。固已久矣。況當我聖上一初淸明之時。雖冗漫差除。必皆難愼。而顧此風憲長席。地望貢寄。何等淸要。今乃一朝。擢授於如臣等輩。誠莫曉其所以也。念臣早通蔭籍。交遊旣息於平日。晩竊倖第。恩造偏荷於兩朝。流品最出人下。驟躐殆少臣比。一切世事。無異聾瞽。謹隨行隊。便自冥擿。蒲質易衰。樗散無用。凡係遴揀之地。人未嘗期。而猝然見處以主張言議之任。其於褻辱名器。已不勝言。而且臣見輕於儒臣。被斥於諫長。則俱爲臣難冒之端矣。諫院諸臺。旣以此引義違牌。至於柀勘。則臣之情地。宜無異同。誠不可一日仍帶。以重隳一身大防。玆敢露章自列。猥控微懇。伏乞聖慈。特垂矝諒。將臣職名。亟賜鐫免。以澄官方。以安賤分。不勝至幸。臣不以言官自居。而第於目下事。有不容泯默者。前校理金方行。以敬彬之切姻。相簡之死友。腸肚相連。爲世指目。及夫相簡杖斃之後。猶不畏戢身。自收屍。相簡卽千古所無之妖逆也。渠若有一分秉彛之心。則何敢治其後事。有若匍匐相救者然哉。常時紏結死生以之之狀。於此可見。雖因天網之恢廓。得逭黨與之治。寧容淸選之玷汚。不念世道之憂哉。新錄初擬。物情愈激。臣謂亟拔瀛錄。以嚴隄防。永削仕版。以淸朝著。而參圈之吏曹參議主通之當該郞官。亦不可無責罰也。臣無任祈懇之至。答曰。省疏具悉。金方行事。聞甚駭痛。依施。銓曺事。何必深咎。卿其勿辭察職。
정조 1년
丁酉四月二十二日辰時。上御尊賢閣。都承旨入侍時。行都承洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。國榮讀玉堂聯名上疏。上曰。此疏。何如。國榮曰。儒臣之疏。誠得體矣。上曰。承宣與該堂。雖有未盡之事。予方自咎之不暇。豈尤人乎。國榮曰。今此下敎。實是責己也重而周責人也輕而約之聖意。臣不勝欽仰。而堂疏所陳。將此心。推之卽事卽物之間。以爲隨處省勉之資云者甚切實。益加體念。好矣。上曰。然矣。國榮讀奏公事訖。上曰。晝講詣閤。仍命還。諸臣以次出。
정조 1년
丁酉四月二十二日辰時。上御興政堂晝講。詣臺臺臣。同爲入侍時。知事洪樂性。特進官沈履之。參贊官徐有防。侍讀官沈念祖。檢討官朴祐源。假注書柳孟養。記事官徐龍輔金勉柱。宗臣凝善君爔。武臣張志謙。正言金翊休。以次進伏訖。上讀前受音。自夏四月取郜大鼎。止待四夷之道矣。念祖讀。自九月入杞。止子不子。上讀新受音訖。念祖曰。今此講章。別無文義之可達。而大抵春秋開卷第一義。卽是尊王室嚴懲討。兩章之義。亦不出此矣。臣以纂輯郞。自完明義錄之役。而初登筵席。又講春秋明義錄。卽今日之春秋當因此敷陳矣。我殿下以在莒之義。解網之仁。旣答進箚之批。以曉在庭之臣猶爲不足。日昨殿試。又以此揭題。以諭八域多士。今日臣民。孰不欽仰聖意。而第念在莒之義。久則易忘。解網之仁。過則易濫。今若以成書已出。勸懲蔑如云爾。則安知不幾何而義理復晦耶。隄防不嚴。而至於如此。則殿下雖欲施好生之仁。其豈不難乎。臣謂欲推解網之仁。則必先自嚴隄防始矣。上曰。所奏。好矣。祐源曰。此章曰。或著其黨惡附姦之罪。蓋春秋之義。亂臣賊子。先治黨與。殿下進講春秋。纂成明義錄。自此亂逆。庶可懲懼。而臣則曰。春秋之義。尙不明矣。以今番金方行事言之。相簡何等妖逆。而方行之肆然收屍。究其心腸。卽一相簡也。如此凶黨。潛藏暗伏。而茫然不知。至入於瀛選。思之及此。寧不懍然心寒。此莫非我殿下解網之仁。太勝於治逆之際。務從寬貸。不問其黨與。故至有此輩之跳踉。先治黨與之義。果安在哉。大抵近來人心陷溺。義理晦塞。一種梟獍之徒。終難感化。雖欲化施解網之仁龍蛇之化。爲赤子必無是理矣。上番先嚴隄防之奏。誠第一義。而隄防之道。莫如先治黨與。伏願益加體念。上曰。經筵特進參贊。各陳文義。樂性曰。別無所達者。而上下番所奏。誠好矣。履之有防曰。臣等則別無可達文義矣。命書玉堂疏批訖。翊休進前曰。憲府不備。故三司兩司合啓。不得陳奏。而只以院啓陳達矣。請大靜縣爲奴罪人金壽賢。更令王府拿鞫嚴問。依律處斷。措辭見上上曰。不允。請旌義縣荐棘罪人尹泰淵。亟令王府拿鞫嚴問得情。快正王法。措辭見上上曰。不允。請爲奴罪人河翼龍金重得。亟命王府拿鞫得情。快正王法。措辭見上上曰。不允。請南海縣定配罪人李弘濟。亟令王府拿鞫嚴問。措辭見上上曰。不允。請海南縣竄配罪人金載順。亟令王府拿鞫嚴問。措辭見上上曰。不允。翊休啓曰。春秋之法。先治其黨與。金方行以敬彬爲妹壻。與相簡爲死友。至於相簡杖斃之後。肆然收屍。究厥心腸。窮凶極惡。都憲之疏。已請刊去瀛錄。而其在懲討之義。亦不可刊錄而止。請金方行極邊遠竄。上曰。依啓。翊休啓曰。臺閣論事之章。不輕而重。而都憲之疏。未承批之前。其中被論之人。銓曹之輕先擬望。大是做錯。不可無飭。請當該政官。從重推考。上曰。聞是置臺章之請罪。亦不過責罰云。則該曹擬望。卽是按例。何必問備乎。翊休啓曰。臣見識愚迷。言議巽軟。淸朝耳目之任。萬無堪承之望。而薇垣新除適下於大論方張之日。他不暇顧。冒沒出肅。逖違之餘。初登筵席。進伏之際。未審坐次。以致失措。草草數語。竊附宮師之規矣。及承聖批。未蒙允許。此莫非臣言議未能見孚於君父之致。以此以彼。其何可一刻晏然。仍冒於臺次乎。請命遞斥臣職。上曰。坐次不審。出於生疎之致。銓官不推。亦附吁咈之義。則俱非可嫌者。勿辭。亦勿退侍。翊休曰。新除授獻納呂善亨。時在京畿龍仁地。請速乘馹上來事。下諭。上曰。依啓。以黃海監司漂漢人狀啓。命書傳敎曰。優給糧饌。待風卽爲發送事。令備局卽爲分付。俾無許久滯留之弊。命退去。諸臣以次出。
정조 1년
丁酉四月二十二日午時。上詣孝明殿。行晝茶禮入侍時。左副承旨鄭象仁。右副承旨徐有防。同副承旨李鎭衡。假注書柳孟養。記事官徐龍輔金勉柱。以次侍立訖。上具衰服。就板位。上俯伏哭四拜訖。詣盥洗位北向立。有防沃水。鎭衡承水。象仁進巾。受巾。上詣樽所西向立。象仁酌酒。有防受酒。上詣香案前俯伏。鎭衡奉爐。象仁奉香。上三上香。有防進盞。鎭衡獻盞上降復位。俯伏哭四拜訖。上還齋臺。諸臣遂退出。
정조 1년
丁酉四月二十二日未時。上御尊賢閣。藥房副提調。持湯劑入侍時。副提調洪國榮。假注書柳孟養。記事官徐龍輔金勉柱。醫官慶絢。以次進伏訖。絢奉湯劑進前。上進御。命讀大司憲鄭一祥疏。賜批。命讀右承旨鄭民始疏。賜批。命讀兵曹參議兪彦鎬疏。賜批。命讀正言洪履健疏。賜批。命讀左右相箚。竝賜批。命退去。諸臣以次出。
정조 1년
丁酉四月二十二日酉時。上御尊賢閣。推考房承旨入侍時。右副承旨徐有防。假注書柳孟養。記事官徐龍輔金勉柱。以次進伏訖。上命讀副提學徐浩修疏。賜批。上曰。此批答。注書持而出去。招當直。分付。賤臣承命而出。分付後還入。上謂有防曰。都事下直時。文書無遺搜來事。着實分付。命退去。諸臣以次出。
정조 1년
丁酉四月二十二日戌時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。副學疏批。見之乎。國榮曰。俄者伏見。而人言旣如此。則不可不一番問之矣。上曰。此非置人於暗昧之事。故果允副學之請。而苟無是事。則亦可以白脫矣。國榮曰。然矣。上命奏公事。至咸鏡監司狀啓。國榮曰。北道之民。旣當歉歲。又有此失火之事。安接之道。申飭道臣。似好矣。上曰。同副承旨入侍。仍命退。諸臣以次出。
정조 1년
丁酉四月二十二日二更一點。上御尊賢閣。同副承旨入侍時。同副承旨李鎭衡。假注書柳孟養。記事官徐龍輔金勉柱。以次進伏訖。上曰。李義存崔守魯之施刑。殊欠審愼。悔之何及。鎭衡曰。以試所草記觀之。所當爲先停擧云爾。則當此嚴科場之時。自上處分。刑推得情之外。更何有處之之道乎。大抵試所之草記。旣不詳審。秋官之不先平問而遽爾加刑。俱是不善爲之事也。臣伏見堂疏之批。有曰。有司之過。卽予之過。卽此一言。孰不欽仰。義存守魯。雖已受刑。聞此下敎則必感激而與有榮矣。殿下若推此心。而無往而不然。則國家之幸。臣民之福。伏願益加省察焉。以咸銑監司狀啓。上曰。各別顧助。着意安接。俾無一夫失所之歎。燒死人。令本道恤典擧行事。下諭。出傳敎命退去。諸臣以次出。
정조 1년
行都承旨洪國榮藥院直。左承旨李義翊坐直。右承旨鄭民始坐。左副承旨鄭象仁坐直。右副承旨徐有防坐。同副承旨李鎭衡坐。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
徐有防啓曰。合辭方張之時。憲府無詣臺之員。除在外受由外。呈告人員。傡卽牌招。何如。傳曰。允。
정조 1년
李鎭衡啓曰。今日晝講。經筵無進參之員。除在外疏批未下外。知經筵徐命善洪樂性。同經筵李宜哲。竝卽牌招。以爲推移入侍之地。何如。傳曰。允。
정조 1년
李義翊。以都摠府言啓曰。今曰。入直內三廳。武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 1년
又以都摠府言啓曰。副摠管金相玉。以今日入直武藝別監軍兵等試放事。景福宮晝仕出去之意。敢啓。傳曰。知道。
정조 1년
以掌令安鼎大牌不進罷職傳旨。傳于徐有防曰。只推。
정조 1년
徐有防啓曰。莫重擧條中。上敎誤書啓下。事甚矇然。原擧條付標以入。而臣有不察之失。惶恐待罪。當該注書。推考警責。何如。傳曰。允。勿待罪。
정조 1년
大司憲鄭一祥。司諫李謙彬。掌令安鼎大。校理朴在源。副校理沈念祖。正言金翊休。修撰尹尙東。副修撰朴祐源啓曰。請和緩爲先削去其號。依律處斷。措辭見上請還寢付處罪人韓翼謩放送之命。仍施遠竄之典。措辭見上請亟寢付處罪人金相福放送之命。爲先施以遠竄之典。措辭見上答曰。不允。
정조 1년
大司憲鄭一祥。司諫李謙彬。掌令安鼎大。正言金翊休啓曰。請楸子島荐棘罪人趾海。濟州牧定配罪人纘海。更令王府拿鞫嚴問。快施當律。措辭見上請薪智島定配罪人敬彬。熊川縣定配罪人成運。亟令王府更爲拿鞫得情。措辭見上請還寢象厚。放歸田里之命。仍施絶島定配之典。措辭見上請洪樂任。亟命王府拿鞫嚴問。措辭見上請黑山島定配罪人金龜柱。依律處斷。措辭見上請大靜縣荐棘罪人啓能。依律處斷。措辭見上答曰。不允。
정조 1년
掌令安鼎大啓曰。請大靜縣爲奴罪人金壽賢。依律處斷。措辭見上請黑山島荐棘罪人述海。拿鞫嚴問得情。措辭見上請罷乙未五月庭試榜。措辭見上請爲奴罪人河翼龍金重得。亟命王府拿鞫得情。快正王法。措辭見上請梁山郡定配罪人錫達。依律處斷。措辭見上請削黜罪人金漢耆。亟施竄配之典。措辭見上請海南縣竄配罪人金載順。亟令王府拿鞫嚴問。措辭見上請故判書李潭。亟施追削之典。措辭見上答曰。不允。
정조 1년
正言金翊休啓曰。請大靜縣爲奴罪人金壽賢。更令王府拿鞫嚴問。依律處斷。請旌義縣荐棘罪人尹泰淵。亟令王府拿鞫嚴問得情。快正王法。請爲奴罪人河翼龍金重得。亟命王府拿鞫得情。快正王法。請海南縣定配罪人李弘濟。亟令王府拿鞫嚴問。請海南縣竄配罪人金載順。亟令王府拿鞫嚴問。措辭竝見上答曰。不允。
정조 1년
右議政鄭存謙箚曰。伏以臣。冒上請譴之章。反承靳允之批。臣罪愈著。聖眷愈隆。惶感之極。不知所出。第臣於憲章堂疏之請推承宣。竊有所慙悚不自安者。臣旣忝叨命官。則凡係試事。無不管領。無論事之巨細。若有咎責。臣實爲首。噫。日月之明。本懋於綜核。而臨事之初。不能周詳者。臣之罪也。天地之仁。每軫於欽恤。而成命之下。未及覆難者。亦臣之罪也。及登筵席。仰聆德音。惻怛之敎。感動臣隣。臣之不善承佐之罪。於是乎益無所逃矣。只以職在大官。問備之請。反及於惟允之地。過在於臣。責歸於人。寧有是哉。不敢不申控危懇。冒瀆崇聽。伏乞聖明。亟賜譴何。以謝公議。以安私分焉。取進止。答曰。省箚具悉卿懇。雖試所承旨。不可過引者。於卿何有。卿其安心勿辭。卽起視事焉。仍傳曰。此批答。遣史官。傳諭于右議政。
정조 1년
戶曹判書洪樂純。漢城判尹李徽之等疏曰。伏以臣等。猥以不才。試牌之臨。不敢屢違。黽勉承膺。當試圍承宣之以擧子事。啓辭也。臣等亦與聞末議而明有所未燭。智有所未周。畢竟事實不然。至使兩擧子。罪輕罰重。咫尺前席。親承玉音。愼獄之聖意。惻怛丁寧。非但臣隣之欽誦。雖被罪者。亦當無所憾也。然臣等當初未能周詳之失。於是乎益著中心悚恧。若無所容。今者承宣。以此自劾。則臣等亦何敢晏然而已乎。玆敢短章披瀝。乞蒙威罰。以安私分。不勝幸甚。答曰。省疏具悉。已諭於相臣之批。卿等勿辭行公。
정조 1년
副司直吳載純疏曰。伏以。臣於頃日帳殿。伏聞大司憲鄭一祥之疏。以金方行罪犯至重。而獲參瀛錄。有所論列。極其嚴截。臣卽館錄主圈之人也。其爲驚惶慙悚。當如何哉。噫。臣性本昏謬。全昧物論。而徒取其世閥。不知釁負之如彼凶慘。曚然混點。玷汚經幄之選。有乖隄防之義。溺職之罪。臣無所逃矣。臣於其時。不敢以侍衛體重。晏然在列。忙陳短章。徑出禁門。疏本未徹。而改差之命。已下矣。縮伏私次。恭俟罪罰。今已多日。未蒙勘處。臣何敢諉以職名之已解。而不思所以自劾之道乎。玆不得不冒死瀆擾。伏乞聖慈。亟賜威罰。以謝公議。以安私分。不勝幸甚。答曰。省疏具悉。卿其勿辭焉。
정조 1년
丁酉四月二十三日辰時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。今日亦無雨意乎。國榮曰。雨意則連有。而尙靳一霈。誠甚可悶矣。上曰。祈雨祭無太早之慮乎。國榮曰。方今暵乾。一時爲悶。姑觀數日後。卽爲設行。似好矣。國榮讀奏公事訖。上曰。同副承旨入侍。同副承旨李鎭衡進前。都承旨先退。上曰。經筵官入來乎。鎭衡曰。未及入來矣。上曰。牌去來催促。賤臣承命出傳。上曰。四月祈雨。有前例乎。鎭衡曰。臣未的知。而夏至前無祈雨之例云矣。上曰。旱氣如此。祈雨之擧。何以遲待於夏至乎。上曰。經筵官入來乎。知入。賤臣出問還奏曰。經筵官洪樂性入來矣。上曰。金方行事。曾有所聞乎。鎭衡曰。臣未聞之矣。上命退。諸臣以次出。